Ég kláraði að lesa skáldsögu fyrir nokkrum vikum og ég er enn að furða mig á hversu ómöguleg mér þótti skáldsagan : léleg , leiðinleg , ruglingsleg , röflkennd og óáhugaverð . Ég ákvað samstundis að ég skyldi ekki minnast á þessa bók hér í dagbókinni minni því ég veit að það eru fleiri en ég sem lesa Kaktusinn . En ég var jafnframt pirraður á sjálfum mér að ég skyldi ritskoða mig á þennan hátt . Ég hef hugsað bæði um skáldsöguna ( hvað gerði hana svona glataða í mínum huga ) og þessa tilhneigingu í samtímanum að öllu er hælt á einhvern hátt . Samfélagsmiðlar hafa gert þjóðina að einu skjallbandalagi . Þeir einu sem ekki fá innistæðulaust hól eru menn sem skara fram úr á einhvern hátt – eða eru háttsettir . En ég hef samt sem áður ákveðið að láta sem ég hafi ekki lesið söguna . Nú er svo komið í mínu mikla lestrarmaraþoni að ég hef algerlega misst töluna , ég gleymi að skrá hjá mér lestrarstundir og lesnar bækur og ég hef ekki stjórn á neinu . Eins gott að ég gleymi þessari bók bara alveg – hún er ekki einu sinni með í lestrarmaraþoninu . Annars var ég ansi kátur í gærkvöldi rétt þegar ég var að leggjast til svefns . Ég hafði verið úti að spila tennis og leikurinn dróst á langinn svo ég kom seint heim og gat ekki farið að sofa strax ( maður er svo upptrekktur ) og því fór ég inn í eldhús , fékk mér hrökkbrauð með osti , vatnsglas og stóð við vaskinn í eldhúsinu og fór yfir úrslit fótboltaleikja kvöldsins ( meistarakeppnin ) og las Politiken á símanum mínum . En svo stóð ég allt í einu bara í eldhúsmyrkrinu , gapti út í loftið og hugsaði með mér : Snæi minn , það er geðveikt flott að þú sért á sama metsölulista og J.K Rowling . ( Metsölulisti Félags íslenskra bókaútgefenda barst mér nefnilega í gær og þar sá ég að bókin sem ég skrifaði og bókin sem Rowling skrifaði undir dulnefninu Robert Galbraith eru báðar á topp 10. ) Yo ! Yo !! Yo ! Bókmennamoli . Ein af þeim bókum sem koma út nú fyrir jól og ég horfi girndaraugum til er bók Guðbergs Bergssonar um Pessoa , portúgalska skáldið . Bókin hefur fengið þennan fína titil : Skáldið er eitt skrípatól : um ævi og skáldskap Fernando Pessoa . En Pessoa ( 1888 – 1935 ) er einn máttarstólpa í menningarumræðu á tuttugustu öld . Hann var ljóðskáld , gagnrýnandi , heimspekingur og þýðandi en lengi framan af vissu menn ekki hvernig taka átti orðum hans , hver mælti hverju sinni , því hann skrifaði ekki alltaf undir eigin nafni , ekki frekar en Rowling . Hann skapaði í huga sér ótal ólík skáld og orti fyrir munn þeirra , þau helstu voru Alberto Caeiro , Alvaro de Campos og Ricardo Reis .